section_heading: Razvoj i karakteristike
paragraph_text: Senzori ugrađeni u sustav punjenja oružja onemogućuju kretanje mehanizma za punjenje ako u ležištu punjača nema projektila, a jednako tako ne dopuštaju rad mehanizma ako je projektil već ubačen u cijev haubice. U borbenom položaju elevacija cijevi može se postaviti u području -3 do +70 stupnjeva, dok je po smjeru moguće zakretanje 30 stupnjeva lijevo i desno od osnovnog smjera. Pokretanje cijevi po elevaciji i gornjeg postolja po smjeru, te sam postupak opaljenja potpuno su mehanički. Dakle, nema nikakvih servo uređaja, pa je na taj način postignuta veća pouzdanost sustava u slučaju oštećenja hidraulične ili električne instalacije. U slučaju oštećenja glavnog hidrauličkog agregata hidraulični podsustavi mogu se pokretati ručnom hidrauličkom pumpom. Ručna hidraulička pumpa se rabi i u slučaju kada nije poželjno otkrivanje aktivnosti na paljbenom položaju do kojih bi moglo doći zbog buke motora APU. Riječ je o dizelskom agregatu snage 75 KS kojim se haubica može samostalno kretati brzinom od 10 km/h. Time se znatno olakšava upravljanje oružjem i smanjuje vrijeme potrebno za zauzimanje paljbenog položaja.